Izvor: N1

Predsednik Nove stranke Zoran Živković rekao je da će Vesna Rakić Vodinelić biti kandidatkinja te stranke za gradonačelnicu Beograda.

Živković je rekao i da su uz Rakić Vodinelićevu, za te izbore zaduženi i potpredsednici stranke Aleksandar Stanković i Mira Petrović i v. d. predsednika Gradskog odbora Aris Movsesijan.

Lider Nove stranke je to rekao odgovarajući na pitanje kakav je njegov stav o učešću opozicije na predstojećim beogradskim izborima, kao i o odluci Pokreta slobodnih građana (PSG) da više ne sarađuje sa Demokratskom strankom.

Živković nije želeo da komentariše odluku PSG Saše Jankovića da obustavi planove o izbornoj saradnji s DS, istakavši da je to njegov principijelan stav.

"Mislim da nije moje da komentarišem dešavanja u drugim političkim strankama i subjektima i to je moj principijelan stav", rekao je Živković agenciji Beta.

PSG je saopštio da obustavlja planove o izbornoj saradnji sa DS zbog toga što je predsednik DS Dragan Šutanovac "javno ponudio Aleksandru Vučiću saradnju na izmenama Ustava".

DS je potom saopštila da nema nameru da vodi debatu u medijima s bilo kim iz opozicije, pa ni s Jankovićem.

Dodala je da bezuslovno podržala Jankovića na predsedničkim izborima verujući da dele iste vrednosti, a da on tim saopštenjem o prekidu saradnje zbunjuje građane i šteti celoj opoziciji pred izbore u Beogradu.

Beogradski izbori u redovnom terminu trebalo bi da budu održani u martu iduće godine, ali pojedini mediji najavljuju mogućnost da će, kao vanredni parlamentarni, biti raspisani u 2017.